"Frá Luther til Facebook" er heitið á almennum fyrilestri, sum verður mikukvøldið 8. februar kl. 19.30 í Hoyvíkar kirkju í sambandi við Reformatiónsárið 2017. Sosialu miðlarnir á døgum Luthers høvdu avgerandi týdning fyri reformatiónina. Men merkir tað, at vit ókritiskt skulu kasta okkum í føvningin á Facebook og hinum sosialu miðlunum, so at Mark Zuckerberg kann gerast ríkari, meðan lív okkara kanska gerst fátækari? -Í øllum førum rinda vit fyri Facebook við okkara tíð. Í fyrilestrinum fer cand. theol. & IT Jóannis Fonsdal, sóknarprestur, at lýsa bakgrundina og tilgongdina í luthersku reformatiónini. Hetta verður gjørt við serligum atliti at leiklutinum hjá sosialu miðlunum á døgum Luthers. Eisini verður mett um nýtsluna, týdningin og virðið av sosialu miðlunum nú. Hetta kvøldið verður eisini høvi at brúka fartelefonina í sambandi við fyrilesturin.